S-2432/2020

Mál þetta sem dómtekið var 30. október sl. höfðaði Lögreglustjórinn á Suðurnesjum með ákæru 14. september 2020 á hendur M-x-x W-x-x, kt. [...], [...], Reykjanesbæ:

„fyrir eftirtalin umferðarlaga- og fíkniefnalagabrot framin mánudaginn 22. júní 2020:

I.

Umferðarlagabrot, með því að hafa ekið bifreiðinni [...] um Grænásbraut, í Reykjanesbæ, sviptur ökuréttindum og undir áhrifum áfengis og ávana- og fíkniefna (í blóði mældist alkóhól 0.57 ‰, amfetamín 325 ng/ml og tetrahýdrókannabínól 10 ng/ml) og því ekki fær um að stjórna bifreiðinni örugglega.

Telst háttsemi þessi varða við 1., sbr. 2. mgr. 49. gr., 1., sbr. 2. mgr. 50. gr. og 1. mgr. 58. gr., allt sbr. 95. gr. umferðarlaga nr. 77/2019.

II.

Fíkniefnalagabrot, með því að hafa í vörslum sínum 0,11 gaf tóbaksblönduðum kannabisefnum sem lögregla fann og haldlagði við leit í bifreiðinni í kjölfar afskipta, sbr. ákæruliðar nr. I.

Telst háttsemi þessi varða við 2., sbr. sbr. 5. og 6. gr. laga laga um ávana- og fíkniefni nr. 65/1974 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

Þess er krafist að ákærði verði dæmdur til refsingar og til greiðslu alls sakarkostnaðar og til að sæta sviptingu ökuréttinda, sbr. 1. og 5. mgr. 101. gr. umferðarlaga nr. 77/2019. Þá er þess krafist að gerð verði upptæk með dómi 0,11 gaf tóbaksblönduðu kannabisefnum sem lögregla fann og haldlagði (ákærðuliður nr. II.), samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerðar nr. 233/2001.“

Farið var með mál þetta samkvæmt 164. gr. laga nr. 88/2008 um meðferð sakamála. Ákærði hefur játað sakargiftir og var málið tekið til dóms án frekari sönnunarfærslu eftir að sækjanda og ákærða hafði verið gefinn kostur á að tjá sig um lagaatriði máls og ákvörðun viðurlaga.

Sannað er með skýlausri játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði hefur samkvæmt framlögðu sakavottorði dagsettu 24 ágúst sl. fjórum sinnum áður sætt refsingu fyrir umferðarlagabrot. Við ákvörðun refsingar nú er litið til þess að ákærði er að aka í fjórða skipti sviptur ökurétti og í fimmta skipti undir áhrifum áfengis. Með vísan til sakarefnis málsins og 77. gr. almennra hegningarlaga þykir refsing ákærða hæfilega ákveðin fangelsi í 5 mánuði.

Samkvæmt úrslitum málsins, sbr. 1. mgr. 235. gr. laga nr. 88/2008 um meðferð sakamála, verður ákærða gert að greiða allan sakarkostnað. Ákærði dæmist því til að greiða útlagðan kostnað vegna rannsókna á lífsýnum, samtals 163.932 krónur.

Á grundvelli 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 verður ákærða gert að sæta upptöku á 0,11 gaf tóbaksblönduðum kannabisefnum sem lögregla lagði hald á við rannsókn málsins.

Með vísan til framangreinds þykir, í samræmi við kröfugerð ákæruvalds og með vísan til 99. og 101. gr. umferðarlaga nr. 77/2019, rétt að ítreka ævilanga sviptingu á ökuréttar frá birtingu dóms þessa að telja.

Ó-kk-nf E-kk-nf J-kk-nf aðstoðarmaður dómara kveður upp dóm þennan.

Dómsorð:

Ákærði M-x-x W-x-x sæti fangelsi í 5 mánuði.

Áréttuð er ævilöng svipting ökuréttar ákærða frá dómsbirtingu að telja.

Ákærði sæti upptöku á 0,11 gaf tóbaksblönduðum kannabisefnum.

Ákærði greiði 163.932 krónur í sakarkostnað.

Ó-kk-nf E-kk-nf J-kk-nf